CELEX: 52018PC0126
Language: el
Date: 2018-03-14
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Ουγγαρία να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.3.2018
            COM(2018) 126 final
            2018/0057(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στην Ουγγαρία να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                     1
                   (εφεξής «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
               
            
            
               Με επιστολή της, η οποία πρωτοκολλήθηκε από την Επιτροπή στις 13 Ιουλίου 2017, η Ουγγαρία ζήτησε την άδεια να εισαγάγει μέτρο κατά παρέκκλιση του άρθρου 193 της οδηγίας ΦΠΑ. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 15ης Ιανουαρίου 2018, σχετικά με το αίτημα που υπέβαλε η Ουγγαρία. Με επιστολή της 16ης Ιανουαρίου 2018, η Επιτροπή γνωστοποίησε στην Ουγγαρία ότι διέθετε όλες τις απαραίτητες πληροφορίες για την εκτίμηση του αιτήματος.
            
            
               1.ΠΛΑIΣΙΟ ΤΗΣ ΠΡOΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Βάσει του άρθρου 199 παράγραφος 1 στοιχείο ζ) της οδηγίας ΦΠΑ, τα κράτη μέλη μπορούν να προβλέπουν ότι υπόχρεος του ΦΠΑ είναι ο υποκείμενος στον φόρο αποδέκτης της παράδοσης ακινήτων που πωλούνται από τον οφειλέτη σε διαδικασία αναγκαστικής εκποίησης (μηχανισμός αντιστροφής της επιβάρυνσης). Η Ουγγαρία θα ήθελε να επεκτείνει την εφαρμογή του μηχανισμού αντιστροφής της επιβάρυνσης στις παραδόσεις αγαθών επένδυσης των εταιρειών και στις παραδόσεις αγαθών ή τις παροχές υπηρεσιών με κανονική αξία ανώτερη των 100 000 HUF (περίπου 320 EUR), αν ο υποκείμενος στον φόρο που πραγματοποιεί την παράδοση των αγαθών ή την παροχή των υπηρεσιών τελεί σε διαδικασία εκκαθάρισης ή σε οποιαδήποτε άλλη διαδικασία με την οποία κρίνεται νομικά η αφερεγγυότητά του. 
               
               
                  Σύμφωνα με την Ουγγαρία, τα αγαθά επένδυσης είναι συνήθως εργαλεία, μηχανήματα και αντικείμενα υψηλής αξίας και μεγάλος αριθμός συναλλαγών που υπερβαίνει το όριο των 100 000 HUF πραγματοποιείται από αφερέγγυους υποκείμενους στον φόρο. Ο εκκαθαριστής συχνά δεν καταβάλλει τον οφειλόμενο ΦΠΑ, δεδομένου ότι το ποσό αυτό πρέπει να χρησιμοποιείται για την ικανοποίηση παλαιότερων απαιτήσεων. Ταυτόχρονα, ο αποκτών τα αγαθά ο οποίος είναι υποκείμενος στον φόρο με δικαίωμα έκπτωσης, εξακολουθεί να μπορεί να εκπίπτει το ποσό του ΦΠΑ, γεγονός που έχει αρνητικό αντίκτυπο στον προϋπολογισμό και επιτρέπει βασικά τη χρηματοδότηση της εκκαθάρισης. Η Ουγγαρία κατέγραψε επίσης περιπτώσεις απάτης στις οποίες εταιρείες υπό εκκαθάριση εξέδιδαν εικονικά τιμολόγια σε ενεργές εταιρείες μειώνοντας σημαντικά το ποσό του φόρου που θα έπρεπε να καταβληθεί από τις τελευταίες, χωρίς την εγγύηση ότι ο εκδότης θα κατέβαλε τον οφειλόμενο ΦΠΑ. 
               
               
                  Ως εκ τούτου η Ουγγαρία υποστηρίζει ότι υπάρχει πραγματική ανάγκη διασφάλισης των φορολογικών εσόδων και των δημοσιονομικών συμφερόντων, λαμβανομένου υπόψη του αριθμού των υποκειμένων στον φόρο με οικονομικές δυσχέρειες που πραγματοποιούν τις προαναφερόμενες πράξεις. Ο μηχανισμός αντιστροφής της επιβάρυνσης είναι, σύμφωνα με την Ουγγαρία, το κατάλληλο μέσο για τον σκοπό αυτό. Ο υποκείμενος στον φόρο που τελεί υπό εκκαθάριση δεν θα υποχρεούται να καταβάλει τον οφειλόμενο ΦΠΑ και ο πελάτης δεν θα υφίσταται κυρώσεις, ενώ θα αποφεύγονται απώλειες στον κρατικό προϋπολογισμό.
               
            
            
               Προτείνεται να χορηγηθεί η παρέκκλιση έως τις 31 Δεκεμβρίου 2021. 
            
            
               Σε περίπτωση που η Ουγγαρία εξετάσει το ενδεχόμενο παράτασης του μέτρου παρέκκλισης πέραν του 2021, θα πρέπει μαζί με το αίτημα παράτασης να υποβάλει στην Επιτροπή, το αργότερο έως τις 31 Δεκεμβρίου 2020, έκθεση η οποία περιλαμβάνει επανεξέταση του μέτρου. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας. 
            
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας για τους ακόλουθους λόγους.
               
               
                  Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση.
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την απλούστευση της είσπραξης των φόρων και την καταπολέμηση της φοροδιαφυγής. Δεν υπερβαίνει ό, τι είναι απαραίτητο για την εκπλήρωση των στόχων αυτών. 
               
            
         
         
            
               •Επιλογή της νομικής πράξης
            
            
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Εξάλλου, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτηση της Ουγγαρίας και αφορά μόνο το συγκεκριμένο κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση επιπτώσεων
            
            
               Η πρόταση εκτελεστικής απόφασης αποσκοπεί στη διασφάλιση των φορολογικών εσόδων και των δημοσιονομικών συμφερόντων όσον αφορά εταιρείες που τελούν σε διαδικασία εκκαθάρισης, σε περίπτωση που πραγματοποιούν παραδόσεις αγαθών επένδυσης ή παραδόσεις αγαθών ή παροχές υπηρεσιών με κανονική αξία ανώτερη των 100 000 HUF. Σύμφωνα με την Ουγγαρία, η εφαρμογή του μηχανισμού αντιστροφής της επιβάρυνσης σε αυτού του είδους τις συναλλαγές θα συμβάλει στην απλούστευση της είσπραξης φόρων και στην πρόληψη της φοροδιαφυγής. Θα περιορίσει απώλειες για τα δημόσια έσοδα του προϋπολογισμού και θα δημιουργήσει πρόσθετα έσοδα περίπου 4-5 δισεκατομμυρίων HUF (περίπου 13–14 εκατ. EUR) ετησίως. Κατά συνέπεια, το μέτρο παρέκκλισης θα έχει δυνητικά θετικό αντίκτυπο. 
            
            
               Λόγω του περιορισμένου πεδίου εφαρμογής της παρέκκλισης και της περιορισμένης χρονικά εφαρμογής της, οι επιπτώσεις θα είναι σε κάθε περίπτωση περιορισμένες.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος, η οποία έχει καθοριστεί για τις 31 Δεκεμβρίου 2021.
            
            
               2018/0057 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στην Ουγγαρία να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
         
         
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  2
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 193 της οδηγίας 2006/112/ΕΚ προβλέπει ότι υπόχρεος για την καταβολή φόρου προστιθέμενης αξίας (ΦΠΑ) στις φορολογικές αρχές είναι, κατά γενικό κανόνα, ο υποκείμενος στον φόρο ο οποίος παραδίδει αγαθά ή παρέχει υπηρεσίες.
            
            
               (2)Με επιστολή που πρωτοκολλήθηκε στην Επιτροπή στις 13 Ιουλίου 2017, η Ουγγαρία ζήτησε την άδεια να εισαγάγει ειδικό μέτρο παρέκκλισης από το άρθρο 193 της οδηγίας 2006/112/ΕΚ όσον αφορά τον υπόχρεο του ΦΠΑ στην περίπτωση ορισμένων πράξεων που πραγματοποιούνται από υποκείμενους στον φόρο που τελούν σε διαδικασία εκκαθάρισης ή οποιαδήποτε άλλη διαδικασία με την οποία διαπιστώνεται δικαστικά η αφερεγγυότητά τους. 
            
            
               (3)Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή, με επιστολές της 15ης Ιανουαρίου 2018, ενημέρωσε τα άλλα κράτη μέλη σχετικά με το αίτημα που υπέβαλε η Ουγγαρία. Με επιστολή της 16ης Ιανουαρίου 2018, η Επιτροπή γνωστοποίησε στην Ουγγαρία ότι διέθετε όλες τις αναγκαίες πληροφορίες για την εξέταση του αιτήματος. 
            
            
               (4)Η Ουγγαρία υποστηρίζει ότι οι υποκείμενοι στον φόρο που τελούν σε διαδικασία εκκαθάρισης ή αφερεγγυότητας συχνά δεν καταβάλλουν τον οφειλόμενο ΦΠΑ στις φορολογικές αρχές. Ταυτόχρονα, ο αποκτών τα αγαθά, ο οποίος είναι υποκείμενος στον φόρο με δικαίωμα έκπτωσης, μπορεί να εξακολουθεί να εκπίπτει το ποσό του ΦΠΑ, γεγονός που έχει αρνητικό αντίκτυπο στον προϋπολογισμό και επιτρέπει τη χρηματοδότηση της εκκαθάρισης. Η Ουγγαρία κατέγραψε επίσης περιπτώσεις απάτης στις οποίες εταιρείες υπό εκκαθάριση εξέδιδαν εικονικά τιμολόγια σε ενεργές εταιρείες και μείωναν σημαντικά το ποσό του φόρου που έπρεπε να καταβληθεί από τις τελευταίες, χωρίς την εγγύηση ότι ο εκδότης θα κατέβαλε τον οφειλόμενο ΦΠΑ. 
            
            
               (5)Βάσει του άρθρου 199 παράγραφος 1 στοιχείο ζ) της οδηγίας 2006/112/ΕΚ, τα κράτη μέλη μπορούν να προβλέπουν ότι υπόχρεος του ΦΠΑ είναι ο υποκείμενος στον φόρο αποδέκτης της παράδοσης ακινήτων που πωλούνται από τον οφειλέτη σε διαδικασία αναγκαστικής εκποίησης («μηχανισμός αντιστροφής της επιβάρυνσης»). Για την αντιμετώπιση των απωλειών δημόσιων εσόδων, η Ουγγαρία ζητεί παρέκκλιση από το άρθρο 193 της οδηγίας 2006/112/ΕΚ, προκειμένου να της επιτραπεί η εισαγωγή του μηχανισμού αντιστροφής της επιβάρυνσης για άλλες πράξεις που πραγματοποιούνται από υποκείμενους στον φόρο που τελούν σε διαδικασία αφερεγγυότητας, ήτοι παραδόσεις αγαθών επένδυσης και παραδόσεις άλλων αγαθών ή παροχές υπηρεσιών με κανονική αξία ανώτερη των 100 000 HUF. 
            
            
               (6)Με βάση τις πληροφορίες που παρασχέθηκαν από την Ουγγαρία, ο ορισμός του αποκτώντος αγαθά ή λήπτη υπηρεσιών ως υπόχρεου του ΦΠΑ σε αυτές τις συγκεκριμένες περιπτώσεις θα απλουστεύσει τη διαδικασία για την είσπραξη του ΦΠΑ και την πρόληψη της φοροδιαφυγής και της φοροαποφυγής. Η Ουγγαρία θεωρεί ότι το μέτρο παρέκκλισης θα περιορίσει επίσης τις απώλειες δημόσιων εσόδων και θα έχει ως αποτέλεσμα τη δημιουργία πρόσθετων εσόδων. 
            
            
               (7)Η παρέκκλιση θα πρέπει να ισχύει για περιορισμένη χρονική περίοδο. 
            
            
               (8)Λαμβανομένων υπόψη του πεδίου εφαρμογής και του καινοτόμου χαρακτήρα της παρέκκλισης, είναι σημαντικό να αξιολογηθεί ο αντίκτυπός της. Ως εκ τούτου, εάν η Ουγγαρία εξετάσει την παράταση του μέτρου παρέκκλισης πέραν του 2021, θα πρέπει να υποβάλει στην Επιτροπή έκθεση η οποία θα περιλαμβάνει επανεξέταση του μέτρου παρέκκλισης μαζί με την αίτηση παράτασης, το αργότερο έως τις 31 Δεκεμβρίου 2020. 
            
            
               (9)Η παρέκκλιση δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στην Ουγγαρία να προβλέπει ότι υπόχρεος του ΦΠΑ είναι ο υποκείμενος στον φόρο αποδέκτης των εξής πράξεων:
            
            
               1) παραδόσεις αγαθών επένδυσης από υποκείμενο στον φόρο που τελεί σε διαδικασία εκκαθάρισης ή οποιαδήποτε άλλη διαδικασία με την οποία διαπιστώνεται δικαστικά η αφερεγγυότητά του· 
            
            
               2) παραδόσεις άλλων αγαθών και παροχές υπηρεσιών με κανονική αξία ανώτερη των 100 000 HUF κατά την παράδοση ή παροχή από υποκείμενο στον φόρο που τελεί σε διαδικασία εκκαθάρισης ή οποιαδήποτε άλλη διαδικασία με την οποία διαπιστώνεται δικαστικά η αφερεγγυότητά του. 
            
            
               Άρθρο 2
            
            
               Η παρούσα απόφαση παράγει αποτελέσματα την ημέρα της κοινοποίησής της.
            
            
               Η παρούσα απόφαση λήγει στις 31 Δεκεμβρίου 2021.
            
         
         
            
               Άρθρο 3
            
            
               Η παρούσα απόφαση απευθύνεται στην Ουγγαρία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        ΕΕ L 347 της 11.12.2006, σ. 1.